钦定古今图书集成/明伦汇编/官常典/第469卷 > 韦放
## 钦定古今图书集成/明伦汇编/官常典/第469卷 > 韦放

按《梁书》本传，“放字元直，车骑将军叡之子。初为齐晋
安王宁朔迎主簿。高祖临雍州，又召为主簿。放身长
七尺七寸，腰带八围，容貌甚伟。天监元年，为盱眙太
守，还除通直郎，寻为轻车晋安王中兵参军，迁镇右
始兴王谘议参军，以父忧去职。服阕，袭封永昌县侯，
出为轻车南平王长史、襄阳太守，转假节、明威将军”、
竟陵太守。在郡和理，为吏民所称。六年，大举北伐，以
放为贞威将军，与胡龙牙会曹仲宗进军。七年，夏侯
亶攻黎浆不克，高祖复使帅军自北道会寿春城。寻
迁云麾南康王长史、寻阳太守。放累为藩佐，并著声
绩。普通八年，高祖遣兼领军曹仲宗等攻涡阳，又以
放为明威将军，帅师会之。魏大将费穆帅众奄至，放
军营未立，麾下止有二百馀人。放从弟洵，骁果有勇
力，一军所仗。放令洵单骑击刺，屡折魏军。洵马亦被
伤，不能进。放胄又三贯流矢，众皆失色，请放突去。放
厉声叱之曰：“今日唯有死耳！”乃免胄下马，据胡床处
分，于是士皆殊死战，莫不一当百，魏军遂退。放逐北
至涡阳。魏又遣常山王元昭、大将军李奖、乞佛宝、费
穆等众五万来援。放率所督将陈度、赵伯超等夹击，
大破之，涡阳城主王伟以城降。放乃登城，简出降口
四千二百人，器仗充牣。又遣降人三十分报李奖、费
穆等。魏人弃诸营垒，一时奔溃。众军乘之，斩获略尽，
擒穆弟超并王伟，送于京师。还为太子右卫率，转通
直散骑常侍。出为持节、督梁、南秦二州诸军事、信武
将军、梁南秦二州刺史。中大通二年，徙督北徐州诸
军事、北徐州刺史，增封四百户，持节、将军如故。在镇
三年卒，时年五十九，谥曰宜侯。放性弘厚笃实，轻财
好施，于诸弟尤雍睦。每将远别及行役初还，常同一
室卧起，时称为“三姜。”初，放与吴郡张率皆有侧室，怀
孕，因指为婚姻。其后各产男女，未及成长而率亡，遗
嗣孤弱，放常赡恤之。及为北徐州，时有势族请姻者，
放曰：“吾不失信于故友。”乃以息岐娶率女，又以女适
率子，时称放能笃旧。长子粲嗣，别有传。